
    Előszó


    Jelen könyv egyetlen kérdésfeltevésből született: hogyan képes egy véges erőforrásokkal rendelkező nagyhatalom egyszerre több ellenféllel is felvenni a harcot a stratégiai versenyfutás terén? Az erő demonstrálása minden államnál korlátokba ütközik; legtöbbjük pedig olyan fenyegetésekkel néz szembe, amelyek a megfelelő kombinációban nyilvánvalóan meghaladják önvédelmi képességüket. Bizonyos államok esetében azonban a fenyegetések messze meghaladják e képességet. A földrajzilag köztes helyzetben elhelyezkedő nagyhatalomnak – vagyis az olyan, erős katonai potenciállal rendelkező államnak, amely más hatalmi központok között helyezkedik el – egyszerre több irányból is számítania kell komoly fenyegetésekre. Még ha ellenségei nem is szövetkeznek vagy egyesülnek ellene, a négy égtáj felől jelentkező versenytársak puszta léte is megterheli figyelmét és erőforrásait. Háború esetén feltételeznie kell, hogy – hacsak nem jár el különös óvatossággal – bármelyik konfliktus kiterjedhet, és több különböző hadszíntérré fejlődhet. Az ilyen állam kiszolgáltatottabb a geopolitikai zűrzavarnak, nehezebben tudja elkerülni a háborús kimerülést, s jobban függ a fenntartható biztonság érdekében kötött pénzügyi, emberi és morális kompromisszumoktól, mint azok az államok, amelyek nagyobb földrajzi védettséget élveznek.


    A történelem során az ilyesfajta köztes hatalmak fennállása gyakran rövid és viharos volt. A klasszikus birodalmak a Földközi-tenger és a Perzsa-öböl között szédítő sebességgel emelkedtek fel, majd hanyatlottak le – a babiloniak leigázták az akkádokat, majd cserébe asszírok és perzsák szorították ki a babiloniakat. Az Óperzsa Birodalom határszakaszok egész során nézett szembe kihívásokkal, amelyek közül csak egy volt a nyugati közönség számára jól ismert Nagy Sándor-i hódítás. A Konstantinápoly székhelyű Keletrómai Birodalom, amely Európa és Kis-Ázsia találkozásánál helyezkedett el, a többinél hosszabb élettartammal dicsekedhetett; bukásához a birodalmat minden oldalról gyötrő számtalan válság vezetett. A Lengyel–Litván Unió csak egy volt azon birodalmak sorában, amelyek röviden felvirágoztak, majd lehanyatlottak a Balti- és a Fekete-tenger közötti területen. Még Otto von Bismarck (1815–1898) erős Német Császársága, amely pedig a háborús fegyverkezés jóvoltából emelkedett föl, sem állt fenn egy évszázadon át, mert a „koalíciók rémálmába” gabalyodva összeomlott.


    A köztes hatalmak legnagyobb ellensége az idő. Mivel képtelen minden határán ugyanolyan erős védelmet biztosítani, választania kell, melyik területre összpontosítja diplomáciai és katonai erőforrásait; ennek során pedig másutt elkerülhetetlenül sérülékennyé válik. Az idő problematikájának modern stratégiai ellenszere az offenzív haditechnika. Ha a clausewitzi, döntő csatákról alkotott rögeszmét elegyítjük a haditechnika új, a pusztítás erejét és hatósugarát megnövelő eszközeivel, látszólag lehetővé válik több ellenség egyidejű legyőzése is. Habár a német stratégia mindkét világháborúban katasztrofális következményekkel járt, a nyugati elmébe mélyen beleégett a német tábornokok képe, akik 1914-ben vasúti menetrendek mentén mozgatták az egységeket, vagy akik 1940-ben a harckocsis egységekkel könnyedén hatástalanították az ellenséges hadseregek oldalszárnyait. Főként az amerikaiak tapasztalták meg a háborúban, hogy a technika szemlátomást még a földrajznál is fontosabb, hiszen itt egyformán hatalmas seregek mérkőztek meg életre-halálra mind a keleti, mind a nyugati hadszíntéren. Ezt a benyomást a hidegháború tovább erősítette: az Egyesült Államok annyira bízott haditechnikájának akár a világűrt is meghódító erejében, hogy kontinensnyi ellenségek legyőzését vizionálta Európában és Ázsiában, s közben egy harmadik, kisebb válságot hárított el teljes haderejének latba vetése nélkül.


    A következő fejezetekben azt fogjuk megvizsgálni, hogyan lehetett képes egy olyan nagyhatalom, amely sokkal kevesebb anyagi eszközzel rendelkezett, mint a huszadik századi Németország vagy a huszonegyedik századi Egyesült Államok, a minden égtáj felől jelentkező stratégiai fenyegetések leküzdésére. A Habsburg Monarchiánál kevés birodalom szemlélteti jobban a köztes elhelyezkedés kérlelhetetlenségét. A Habsburg-dinasztia osztrák ágának Duna menti birodalma – tizennyolcadik század eleji fölemelkedésétől egészen az első világháború utáni összeomlásáig – folyamatos katonai versengés résztvevője volt a Kárpátok hófödte csúcsai és az Adria meleg tengere, illetve a Balkán és az Alpok közötti térben. A szerző érdeklődése elsősorban a Habsburg Birodalom katonáinak, uralkodóinak, diplomatáinak egymás közötti vitáira irányul, akik bár hat vagy hét különböző generáció tagjai voltak, mindannyian megtapasztalták, hogyan lehetséges a köztes államiság örvényében stratégiai célokat követni.


    A Habsburgok nagystratégiájának vizsgálata régi adósság. A téma már önmagában értékes és izgalmas, érdemes azonban saját okulásunkra is tanulmányozni. Századunkban, amely minden jel szerint olyan geopolitikai összeomlás felé tart, melyet az 1989-et követő mámoros időszakban elképzelni sem tudtunk, egy olyan birodalom tapasztalatainak vizsgálata, amely évszázadok változásaival dacolt, és amelynek területén napjaink stratégiai kérdései oly szétválaszthatatlanul összefonódtak, időszerűbb, mint valaha. E tanulságokból szemezgethetünk a Habsburgok uralta Ausztria sikereit elemezve, de kudarcai talán még értékesebb tanulságokat szolgáltatnak egy olyan kor számára, amelyben a hagyományos geopolitikai versengést a távolság, a technológia és az idő korántsem enyhíti. Jelen munka abban a reményben született, hogy Amerika globális vezető szerepe fennmarad a kihívások, ha nem is legyőzésén, de kezelésén keresztül, s tovább terjedhet az a kedvező hatás, amelyet az eurázsiai peremterületek közötti elhelyezkedés okos kihasználása hozott az emberiségnek az elmúlt hetven év és a jövendő generációk számára.


    Könyvem elkészítése során sokaknak váltam adósává. Eberhard Sandschneider volt az első, aki meglátta, hogy a Habsburgok történetének feltárása napjaink számára is hasznos lehet. Mentorom és korábbi főnököm, Larry Hirsch a kezdetektől támogatta a projektet, s biztatott, hogy csináljam végig, bármilyen nehéz is szakmai, családi és egyéb teendőim mellett. Nadia Schadlow-nak és Marin Strmeckinek, a Smith Richardson Alapítvány munkatársainak köszönhetem az ösztöndíjat, amelynek segítségével osztrák állami levéltárakban végezhettem kutatást. Andrew May bátorított arra, hogy keressek stratégiai megfontolást a múlt romjai és töredékei között. Colin Dueck, Jakub Grygiel, Ingo Peters, Thomas Mahnken, Brian Hook és Eliot Cohen hasznos tanácsokkal kísérték végig a kézirat elkészültét. Eric Crahan a Princeton University Pressnél mind a nagystratégiát mint kutatási területet, mind a Habsburg Birodalmat mint a kánon elhanyagolt darabját ígéretesnek tartotta. A szintén a kiadónál dolgozó Sara Lerner kiváló érzékkel bábáskodott a könyv körül, s hálával tartozom Cindy Milsteinnek és David Luljaknak, akik végtelen türelemmel javítottak és szerkesztettek egy olyan anyagot, amely egy archaikus terminológiával teletűzdelt szövegben igyekezett értelmet verni egy különös birodalom történetébe. És ezer köszönet Charles Ingraónak, hogy ellenőrizte a magyar kiadáshoz írt előszót.


    Súlyos mulasztás lenne, ha nem köszönném meg volt kollégáim munkáját, akik segítségemre voltak a Center for European Policy Analysisnál, s akiknek a támogatása nélkül egy ilyen nagyszabású vállalkozás sosem jöhetett volna létre. Peter Doran és Ilona Teleki vállalták, hogy átveszik intézetvezetői feladataimat, hogy a könyv írásának végső szakaszában szabadságot tudjak kivenni; Milda Boyce és Marta Sikorski Martin mindent elsimítottak, hogy hosszabb időt tölthessek az irodán kívül. Különösen hálás vagyok Matthew Brown vezető kutatási asszisztensnek, aki rátermett főnöke volt a fiatal kutatókból álló, hatalmas mennyiségű különös adatot felhajtó és rendező csoportnak, amely sokszor nehéz körülmények között és szűkös határidővel kényszerült dolgozni. Daniel Richards segített megértenem a Habsburgok pénzügyeinek összetettségét, s kellő igényességgel szemrevételezte az egyes fejezetvázlatokat. Michal Harmata technikai virtuozitással és intuícióval varázsolta elő a részletes térképeket, amelyek nélkül a szöveg nagy része érthetetlen volna az olvasó számára. Tobias Schneider, Anna Grimminger és Jessica Niebler segítségemre voltak a bonyolult német nyelvű szövegek megfejtésében. Carsten Schmiedl rendelkezésemre állt, ha segítségre volt szükségem a tizenkilencedik századi osztrák diplomáciai szövegek vagy német fordítások kérdésében, s hosszú órákat töltött a Kongresszusi Könyvtár dokumentumainak tanulmányozásával. Tjasa Fejer a családja történetéből fakadó eleganciát és perspektívát hozott a birodalom katonai határvidékének kutatásába, Maria Benessel pedig hasznos fordításokat készített magyar és horvát nyelvből. Piotr Włodkowski és Lidia Gibadlo a Galícia és Lodoméria Habsburg-uralmáról szóló dokumentumokat szemezgették végig, s fordítottak lengyel nyelvű szövegeket a számomra. Fáradhatatlan segítőm volt Sebastiano Dina, aki nemcsak felkutatta és lefordította az olasz nyelvű anyagokat, de segített megérteni Lombardia összetettségének mibenlétét, s az olasz tudósokkal lefolytatta a levelezést az erődnégyszög műszaki részleteiről. Eric Jones és Bryan Rosenthal gazdasági kimutatásokkal támogatták a munkámat, Stephanie Peng, Marushia Li Gislen, Jackie Mahler, Bart Bachman, Joshua Longaria, Corbett Manders, Jacob Hart, Drake Thomas és Nick Pope pedig különleges adatokat, katonai statisztikákat és egyéb információkat nyomoztak ki nekem.


    Hálás vagyok az osztrák állami levéltárak türelmes munkatársainak, akik segítettek föllelni még a nehezen hozzáférhető forrásokat is. Stefan Mach tanácsokkal látott el, hogyan tájékozódjam a Kriegsarchivban, Mag. Röhsner és Metin Yilmaz segítettek kibogozni a Haus-, Hof- und Staatsarchiv különösen bonyolult bejegyzéseit, Michael Hochedlinger pedig minden felvilágosítást megadott e-mailen keresztül, ami csak a tizennyolcadik századi osztrák hadsereggel kapcsolatban felmerülhetett. Reinfrid Vergeiner, az Österreichische Gesellschaft für Festungsforschung munkatársa felbecsülhetetlenül értékes archív forrásokat küldött, s elmélyítette a Habsburg-erődökről szerzett tudásomat. Roman Gazsi és Petr Čapek, a Pevnost Terezín kutatói a cseh erődök területén fellelhető anyagok megtalálásában működtek közre, Jaroslav Zajíček pedig a cseh történészek és anyagok elérésében volt segítségemre. A washingtoni Kongresszusi Könyvtár Európa-részlegének munkatársa, David Morris örökre az adósává tett, amiért segített eligazodnom az intézmény tekintélyes mennyiségű német nyelvű és Habsburg-témájú forrása között, ugyanígy adósa vagyok Mark Dinceccónak, a Michigani Egyetem munkatársának, amiért segített kibogozni a tizenkilencedik századi Ausztria állami bevételeinek szövevényes rendszerét.


    Különösen nagy köszönettel tartozom a családomnak, akik a fogantatásától a születése percéig végigkísérték könyvem történetét. Nem is emlékszem, hogy sokat szenvedett, drága feleségem, Elizabeth mióta tűri, hogy parókás, tekintélyes bajuszú alakok kellemetlenül nagy csoportja részt követeljen magának a házasságunkból. Türelemmel vette tudomásul a fejezetvázlatok, hosszadalmas tengerentúli utazások és hajnali gépelések minden kínját és örömét, mindezt két állás és két kisgyermek ellátása közben. Hálás vagyok Elizabeth nagymamájának, Diana Krusénak („Kacsamamának”), a horvát határvidéki tábornok büszke leszármazottjának, amiért rendelkezésemre bocsátotta a Santa Barbara-i írói fészket. Végül köszönettel tartozom két gyermekemnek, Wesley-nek és Charlotte-nak, akiknek egész eddigi élete e vállalkozás ideje alatt telt, s akik számtalan hétvégi reggelen kérdezhették, hogy az apukájuk miért üldögél már megint a dolgozószobájában a „Hazbúrókkal”. Minden sor úgy született, hogy az ő jövőjüket tartottam szem előtt.


    Végezetül egy szó a könyv megjelenésének időzítéséről. Röviddel a munka elkészülte után felajánlották, hogy az amerikai külügyminisztérium kötelékében szolgáljam a hazámat. Bár a könyvben felvillantott történelmi témák valóban tanulságosak a mai kor geopolitikai versengése számára, a leírt észrevételek csak a legáltalánosabban értendők, s nem szándékoznak véleményt mondani az Egyesült Államok múltbeli, jelen vagy eljövendő politikai döntéseiről.

  


  
    A terminológiáról


    A Habsburg Birodalom módszeresen ellenáll minden szokványos stratégiai keret alkalmazásának. Története során az osztrák Habsburgok birodalma számos nevet viselt, a dinasztia uralma alatt álló területek aktuális összetételét tükrözve. A helyzetet tovább nehezíti, hogy a birodalom járulékos, de annál fontosabb alkotmányos és közigazgatási változások során ment keresztül abban az időszakban, amelyet a könyv felölel. Egy magát egyenesen Monarchia Universalisnak tekintő család egyszerű keleti birtokaiból vált a hagyományos, ám korántsem monolitikus Monarchia Austriacává, majd 1804-ben, a Napóleon által kikényszerített változások után a kicsit kézzelfoghatóbb Osztrák Császársággá, végül az 1867-es kiegyezés után a meglehetősen bonyolult szövedékű Osztrák–Magyar Monarchiává. Ráadásként jelentkezik a Habsburg-császárok státusza a Német-római Birodalom kérdésében, hiszen itt a cím egy választott vezetői pozícióval járt az Ausztriától nyugatra és északra fekvő, mai németországi területeken. Magyarországon ellenben a bécsi uralkodó nem is a császári, hanem a királyi címet viselte, amelyhez külön pozsonyi koronázás volt szükséges.


    A terminusok történetileg indokolt összevisszaságában az egyszerűség és a következetesség mellett tettem le a garast; ha választanom kellett a pontosság és az érthetőség között, az utóbbit választottam. „Habsburg Monarchiának” vagy „Habsburg Birodalomnak” nevezem azokat a dunai területeket, amelyek a dinasztia elsődleges erőforrását jelentették a tizennyolcadik század elejétől kezdve. Röviden gyakorta csak „Ausztriának”, „monarchiának”, illetve „birodalomnak” nevezem, megtartva a ,,császárság” és a „Reich” szót a dunai területeken kívül eső Német-római Császárságnak. Az osztrák Habsburg-ágra pedig általánosan a család nevével utalok, megkímélve az olvasót az uralkodóház számtalan ágának (mint például a lotaringiai dinasztia ágainak) megkülönböztetésétől.


    A mű eredeti, angol nyelvű változatában hasonlóan jártam el a földrajzi nevekkel is. A Habsburg-uralom évszázadai során a monarchia legtöbb városa számos nevet viselt, amelyek közül az egyik szinte mindig német volt, a többi pedig a helyi nyelveken jelölte a települést. A birodalom bukása óta eltelt időszak további politikai, nyelvi és etnikai átalakulásokat hozott. Az egyszerűség kedvéért úgy döntöttem, a legtöbb esetben megőrzöm a német elnevezést. Más szóval az eredeti változatban a szlovák Bratislava vagy a magyar Pozsony helyett Pressburgot, a cseh Terezín helyett Theresienstadtot írtam. Igyekeztem a német hadászati és műszaki kifejezéseket is megtartani, így került a szövegbe a Tschardak (őrtorony) a csardak, çardak, ardaci, eardaci vagy chartaque helyett, valamint a Grenzer (határőrvidéki katona-telepesek) az angolban bevett borderers helyett.


    A könyv budapesti kiadója azonban a fordítás során a magyar helységneveket használta, rámutatva, hogy a német terminológia megnehezítené leendő olvasóik számára a megértést. Ez a megoldás kézenfekvőnek tűnik, hisz a kötetben szereplő színhelyeknek és történelmi eseményeknek Magyarországon közismert saját elnevezésük van. Például az 1278-as, németül Schlacht auf dem Marchfeldként elhíresült ütközet a magyar olvasó számára morvamezei csata gyanánt ismert. E nyelvi bonyodalmak elkerülése érdekében beleegyeztem a magyar földrajzi nevek használatába. Tudatában vagyok annak, hogy a döntésemből származhatnak problémák. Először is: a könyv által tárgyalt időszak nagy részében maga a Habsburg Monarchia a hivatalos kommunikáció és a térképek esetében is a német elnevezéseket használta. Másodszor (miként azt a német nevek angol nyelvű szövegben való használatáról már kifejtettem): amikor Közép-Európa és a Balkán történetéről írunk, mindig szembesülnünk kell a kockázattal, hogy akaratlanul is feszültséget teremthetünk egyes régiókban, amelyeknek meghatározó történelmi élménye a határok gyakori változása. Fontosnak tartom ezt megjegyezni egy olyan, a Habsburg Birodalomról szóló könyv kapcsán, amely épp a trianoni békeszerződés századik évfordulóján lát napvilágot. A magyar földrajzi nevek alkalmazása természetesen nem jelenti az államhatárok „kiterjesztését”; hiszen például Nagyszeben használata a román Sibiu (vagy épp a német Hermannstadt) helyett aligha implikál ilyen gondolatot.


    A fenti megoldás tehát jobban megfelel céljaimnak, mint a többi lehetőség, s a döntésem mögött bántó szándék nem, csak a magyar olvasói befogadás megkönnyítésének óhaja áll.

  


  
    1. A Habsburg-rejtély


    Vigyázzon, felség, […] birodalma széttagolt, nyújtózik északnak, délnek és keletnek. Ráadásul Európa közepe is. Felségednek kell rendet teremtenie.


    (Savoyai Jenő herceg)


    Amennyiben […] azt a birodalmat tekintjük a leghatalmasabbnak és legerősebbnek, amelyiknek a határvédelme a legerősebb, s amelyiknek a legkevésbé kell tartania szomszédaitól, akkor Ausztria a gyengék közé számítandó, mérete és erőforrásai ellenére.


    (Wenzel Anton von Kaunitz)


    1700. november 1-jén gyermektelenül hal meg Babonás Károly, II. Fülöp dédunokája, Spanyolország utolsó Habsburg-uralkodója. Halálával a dinasztia, amely Perutól Prágáig az ismert világ jó részét az uralma alatt tartotta, elveszítette legnagyobb nyugati területeit, s Európa hátsó sarkába szorult vissza. A Habsburgok birodalmának új parancsnoki hídja hercegségek és királyságok megtépázott hálózatából állt, mintegy ezerhatszáz kilométerre keletre, a keresztény világ és a Török Birodalom közötti zűrzavaros határterületeken. Fővárosa Bécs lett, a keleti Habsburg-főhercegek székhelye, akik mintegy ötszáz éve uralták Közép-Európa java részét, először őrgrófként, később a Német-római Birodalom császáraiként, valamint Csehország és Magyarország királyaiként.


    Az osztrák Habsburgok keleti birodalma nemcsak a dinasztia nyugati területeitől különbözött, de a körülötte formálódó európai nagyhatalmaktól is. Területét évszázadokon át házasságkötések, háborúk, diplomácia és szerencse gazdagították, így a népek és nyelvek – német, magyar, szláv, zsidó és román – omnium gatherumává vált, amelyet a földrajz szeszélye, öröklési jogok és a mindenkori uralkodó személye tartott össze. Az ezernyelvű sokadalom lakhelyéül szolgáló területeken folyamatos háború zajlott. A Habsburg Birodalom a Duna két partján, annak vízgyűjtő területein és külső, magas fekvésű térségein, háromszög alakban helyezkedett el: a világ egyik legnagyobb geopolitikai köztes zónájában, a Baltikumot, a Fekete-tengert és az Adriát összekötő földsáv tövében. A dunai területek – évezredes hódítási útvonalak, civilizációs és katonai határvonalak lévén – az Európa délkeleti sarkában egymás felé tartó keresztény, ortodox és muszlim világ ütközőzónájaként funkcionáltak.


    Az osztrák Habsburgokat minden oldalról ellenség vette körül. Délről az Oszmán Birodalom régóta fenyegető árnyéka vetült rájuk. A Marca Orientalis, vagyis Ausztria területe évszázadok óta keresztény bástyaként szolgált a harcos iszlám lobogók ellenében, viselve a határvédelem terhét, amelyet Bizánc, majd a középkori szerb és magyar királyság (melyek gyors egymásutánban estek az előrenyomuló oszmán seregek áldozatául) hagytak örökül. Keletre terült el Magyarország, amelynek kiterjedt pusztái csak most szabadultak fel a török uralom alól, s amelynek harcias protestáns nagyurai továbbra is ellenálltak a katolikus Bécs hatalmának. Magyarországon túl az Orosz Birodalom kolosszusa derengett; seregei épp ez idő tájt kezdték meg azt a koncentrikus hódítást, melynek következtében a birodalom a Fekete-tenger partjáig növekszik majd. Északról a még mindig terjeszkedő Svédország és balti szomszédai határolták: a koraérett katonai királyság, Poroszország, valamint a Lengyel–Litván Unió, a hanyatló óriás, amely felélesztette szomszédai vadászösztönét. Nyugaton elszórva pedig a Német-római Császárság tehetős, de viszálykodó vazallus államai és Észak-Itália terült el, azon túl a militáns „szuperállam”, a Bourbonok vezette Franciaország, az Erbfeind (ősellenség), mely évszázadok óta aspirált a nyugat-közép-európai primátusra.


    Amíg Spanyolország a Habsburg-ház idősebb ágának kezében volt, a sokirányú nyomás, amely a birodalom keleti részére nehezedett, kezelhetőnek bizonyult. Bár nem számított hivatalosan egységes egésznek, a Habsburg-területek általában támogatták és segítették egymást háború idején. Míg hatalmuk meg nem ingott a tizenhetedik században, Ausztria számíthatott a spanyolok segítségére, akik elvonták a franciák figyelmét és erőforrásait, így kerülve el a double guerre-t – a kétfrontos háborút. Károly halálával és a Bourbon-herceg spanyol trónra léptetésével azonban Ausztria nyugati védvonala megszűnt (lásd 1.1. ábra).


    Az ebből származó rengeteg veszélyre a dunai monarchia pusztán katonai erejével nem volt felkészülve. A Habsburg-család korábbi generációi néhány alkalommal már ellenálltak nagy erejű támadó hadseregeknek, s ezzel V. Károly, illetve Tilly és Wallenstein birodalmi ármádiái képesek voltak a katonai hegemónia közelébe kerülni. A keleti ág azonban a dinasztia egy viszonylag elszegényedett ága volt, amelyet a nagy létszámú állandó hadsereg felállítására tett erőfeszítéseiben meglehetősen akadályoztak a sokszínű birodalom folytonos pénzügyi és szervezeti megszorításai.

      1.1. ábra: Habsburg-uralom alatt álló területek 1700 körül
(Forrás: Alphathon / CC BY-SA-3.0)

    


    A Károly halálát követő háború során nyilvánvalóvá vált, milyen súlyos helyzetet teremthetnek az Ausztriát fenyegető veszélyek. Az úgynevezett spanyol örökösödési háború (1701–1714) során a Bourbonok bejelentették igényüket a spanyol trónra, ami XIV. Lajos francia király hadigépezetét I. Lipót német-római császár ellen fordította, akinek osztrák serege jó, ha a francia had tizedét tette ki. Megszokott spanyol támaszától megfosztva az osztrák Habsburgok kétségbeesett többfrontos háborúba keveredtek öt ellenséggel. Itáliában Lipót és fia, az 1705-ben trónra lépő I. József egyesített francia és spanyol seregekkel szállt szembe, amelyek vissza akarták szerezni a gazdag olasz területeket, melyek a spanyol Habsburgok birtokai voltak. A német területeken francia és bajor hadak támadták a Habsburg-primátust a Német-római Császárságban. Délen a bujdosó fejedelem, II. Rákóczi Ferenc lázította fel a magyarokat, miközben ismét fellángolt a feszültség az Oszmán Birodalommal, amely az Ausztria által frissen elnyert területeket akarta visszaszerezni. Északon pedig a svéd XII. Károly erős hadserege készült megtámadni Csehországot, így támogatva Ausztria protestáns kisebbségeit.


    A spanyol örökösödési háború, akár egy beavatási szertartás, ízelítőt adott a durva és erőszakos nehézségekből, melyekkel Ausztriának (mint bekerített hatalomnak) a zavaros európai egyensúly közepette dacolnia kell majd. A háború tetőpontján a keletről és nyugatról érkező hadak belső osztrák területeket veszélyeztettek, francia seregek vonultak le a Duna mentén, s kuruc csapatok tépázták meg Bécs külvárosát. A háború végére Ausztria katonai szempontból teljesen kimerült, s a pénzügyi csőd szélére került. I. József császár így panaszkodott erről: „[Szövetségeseim] tudják, milyen megosztott a katonai erőm, szétszórva szerte egész Európában… milyen a helyzetem Magyarországon és Erdélyben, milyen nehéz volna kiállítanom egy haderőt, ha Svédország felől fenyegetés érkezne, amellyel még mindig számolnunk kell; hogy milyen gyenge vagyok. […] A [Német-római] Császárságban, amelynek feje vagyok, nekem kellene legerősebbnek lennem.”1 Mégis, a látszólag legyőzhetetlen fenyegetések ellenére, a Habsburg Birodalom kitartott. Saját erőforrásaikat meghaladva a Habsburgok megállították a francia előrenyomulást Blenheimnél (höchstädti csata), kiűzték a Bourbonokat Lombardiából, elhárították a svéd és az oszmán fenyegetést, és stabilizálták hatalmukat a lázadó magyar területeken, a nemességgel szemben. A háborút lezáró rastatti békében a határok rendezésekor a Habsburgoknak kedvezett a széljárás, így busás kárpótlást kaphattak az elvesztett spanyol régiókért: megszerezték az ellenőrzést az erőforrásokban gazdag Észak-Itália felett, valamint új, egészen a mai Benelux államokig terjedő területekhez jutottak.


    A harcok, amelyeket Ausztria a spanyol örökösödési háború során megvívni kényszerült, megismétlődtek a rá következő évtizedekben. Időről időre újabb háborúk robbantak ki a birodalom távol eső határain. Mindössze két évvel Rastatt után Ausztria ismét hadban állt a törökökkel; tizenkilenc év múltán – ami kevesebb idő, mint amennyi az első és a második világháború között eltelt – újabb ötéves konfliktusba keveredett Franciaországgal. Három esztendővel később háromfelől is megtámadták, Nagy Frigyes serege pedig, amely az elkövetkező mintegy harminc évben folyamatosan háborúban és válságban tartotta a birodalmat, kis híján leradírozta a térképről. Lélegzetvételnyi szünet és egy újabb török háború után Ausztria huszonhárom évig tartó versenyfutásba kezdett Franciaországgal, amelynek során elfoglalták a fővárosát, hatalmas területi veszteségeket szenvedett, s egy ősi dinasztiát kárhoztattak Napóleon másodvonalbeli eltartottjának és sógorságának szerepére. Az 1683 és 1866 között eltelt száznyolcvanhárom esztendőben a Habsburg Birodalom hetvenöt év kivételével folyamatosan hadat viselt (lásd 1.2. ábra).

      1.2. ábra: Fontosabb csaták és hadjáratok a Habsburg Birodalomban, 1680–1866
(Forrás: Center for European Policy Analysis, 2017)

    


    A katonai versengés során csak ritkán bántak Ausztriával istenigazából keményen. Középszerű seregét közömbös tábornokok vezették hadba, meglehetősen ingatag pénzügyi háttérrel; a hadjáratok többnyire csőddel végződtek. Általában önmagánál számszerűen nagyobb vagy technikailag fejlettebb ellenséggel kellett szembenéznie, amelynek seregeit olykor a történelem legkiemelkedőbb hadvezérei irányították. A többfrontos háború réme folyamatosan fenyegette Ausztriát. A Habsburg Monarchia mégis újra és újra túlélt. Túlélte az oszmán ostromokat, a kontinentális hegemóniáért folytatott Bourbon-hadjáratokat, Nagy Frigyesnek a birodalom feldarabolására tett próbálkozásait, s nem kevesebb, mint négy sikertelen kísérletet Napóleon legyőzésére.


    Minden alkalommal dacolt a rá leső fenyegetéssel, a harcokból pedig többször került ki a győztes, mint a vesztes oldalon. Habár csatáinak javát elvesztette, a háborúk többségét megnyerte, s tovább gyarapította területeit jóval azután is, hogy hatalmát mindenki leírta. Olykor egyenesen uralta az európai diplomáciát, erőforrásaihoz képest aránytalanul nagy mértékben befolyásolva külső környezetét. Mindent összevetve: a dinasztia több mint félezer évig fennállt, a középkortól a repülőgép és az automobil koráig. A Habsburg Birodalom gyakorlatilag bármely mértékkel mérve – élettartam, győztes csaták száma, fenntartott szövetségek száma vagy gyakorolt befolyás nagysága – geopolitikai sikertörténet.


    A Habsburg-rejtély


    Mivel magyarázható ez a valószínűtlen siker? Hogyan volt képes egy minden oldalról bekerített, belső széthúzás és pénzügyi nehézségek által gyengített állam ilyen sokáig túlélni, sőt virágozni Európa legveszedelmesebb vidékén? Ha a Habsburgok rendelkeztek volna a sikeres birodalmakhoz általában társított jellemzőkkel, nem volna szükség további magyarázatra. De nem rendelkeztek. Földrajzi szempontból Ausztria nem élvezte azokat a természeti előnyöket, amelyeket számos európai nagyhatalom igen. Nagy-Britanniával és Oroszországgal ellentétben nem vette körül sem óceán, sem hatalmas sztyeppe, amely megvédte volna a fenyegetéstől. Látni fogjuk, hogy a hegyei biztosítottak ugyan némi védelmet, de csak részben enyhítették a többfrontos háború dilemmáját. Ha Franciaországgal vagy Poroszországgal kellene szembeszállni, a legsúlyosabb helyzetben (egy kétfrontos háborúban), Ausztria minden égtáj felől ellenséggel állna szemben. Hatezer-négyszáz kilométer hosszan, a Habsburg-határvédelem peremén a birodalom egymástól nagyon különböző harcmodorú ellenségekkel nézett szembe, a konvencionális európai seregektől a tatár portyázó csapatokig és az Oszmán Szultánság félázsiai seregéig, amelyek közül bármelyik támadhatott, alig küldve előzetes figyelmeztetést. Mindezek kézben tartásához az osztrák hadseregnek fel kellett készülnie, hogy olyan sokféle harctéren küzdjön, mint a szívós Balkán, a havas Alpok vagy a malária sújtotta Duna-delta árterei.


    A Habsburgok nem rendelkeztek olyasfajta katonai felszereléssel, amellyel képesek lettek volna ellenőrzésük alá hajtani e zordon tájakat. Az osztrák birodalmi sereg, bár hatékonyabb volt, mint sok modern kritikus állítja, sohasem érte el azt a katonai színvonalat, amelyet a nagy szárazföldi hatalmak, Franciaország, Oroszország vagy Poroszország hadseregei képviseltek.2 Az osztrákok, jegyzi meg egy történész, egyfajta „kulturális ellenszenvvel viseltettek a hódító háborúk ellen”; egy másik szerint pedig vezetőikből hiányzott a „gyilkos ösztön”.3 A Habsburgok hűséges, védekezésben pedig gyakran állhatatos hadserege önmagában nem volt megfelelő eszköz a birodalom számos ellenségének leigázására, módszeres legyőzésére vagy elrettentésére.


    Ausztriát nem nevezhetjük gazdaságilag domináns államnak sem. Szögezzük le: a birodalom egy erős gazdaság összes fizikai feltételét teljesítette. Területe meglehetősen nagy volt – fénykorában mintegy 673 ezer négyzetkilométert tett ki, vagyis nagyjából akkora volt, mint Texas állam –, természetes erőforrásokban gazdag, az általa ellátott népesség pedig nagyságrendileg megegyezett néhány nyugati riválisáéval.4 Ez a csak papíron létező erő azonban félrevezető volt; történelme során a Habsburg Birodalom olyan mértékű alkotmányos és adminisztratív komplexitástól szenvedett, amely akadályozta az erőforrások szisztematikus mozgósítását. Egymást követő uralkodók sora dolgozott azon, hogy hatékonyabbá és egységesebbé tegye a folyamatokat az államban, ennek következtében a birodalom sokszor karnyújtásnyira került legnagyobb versenytársaitól. Ausztria mégsem volt képes megkapaszkodni az európai gazdasági hatalmak élvonalában, vagy kiaknázni a birodalom mérete által sugallt óriási hatalmi potenciált.


    Az osztrák uralkodóház a fenti – földrajzi, hadászati és gazdasági – kategóriák egyikében sem volt olyan döntő jelentőségű előny birtokosa, mely biztosította volna helyzetét az ellene fenekedő riválisokkal szemben. Környezete folyamatos készültségben tartotta Ausztriát, politikai és gazdasági szerkezete viszont leszűkítette azon elérhető eszközök körét, amelyek hathatós választ adhattak volna a külső fenyegetésre, s amelyek hosszú távon biztosították volna az állam fennmaradását. Ausztria kényes helyzetét a tizennyolcadik század kiemelkedő államférfija, Kaunitz herceg a következőképp foglalta össze: „Amennyiben […] azt a birodalmat tekintjük a leghatalmasabbnak és legerősebbnek, amelyiknek a határvédelme a legerősebb, s amelyiknek a legkevésbé kell tartania szomszédaitól, úgy Ausztria a gyengék közé számítandó, mérete és erőforrásai ellenére. Három nagyon veszélyes szomszéd fogja közre, részben erősebbek, részben ugyanolyan erősek [mint saját maga].”5


    Gyakori magyarázat a Habsburg Birodalom hosszú fennállására a „szükségessége”: az államalakulat fennmaradása a Kelet és a Nyugat közötti zűrzavaros vidéken olyan értékes közjónak minősült Európa számára, hogy szomszédai, de még riválisai sem mertek a vesztére törni. Ezek szerint a Habsburg Birodalom nem a bécsi államférfiak döntései miatt maradt talpon, hanem azért, mert az európai nagyhatalmak Ausztria fennmaradását akarták. Tehát a többi nagyhatalom arra az eredményre jutott – nemcsak egyszer, de évszázadokon át újra és újra –, hogy támogatniuk kell Ausztriát, nehogy a birodalom összeomlásával erejükön felüli problémák keletkezzenek.


    Amint látni fogjuk, Bécs valóban rendszeresen formált koalíciót olyan szövetségesekkel, akiket (legalábbis részben) a Habsburg Birodalom fenntartása motivált, mely először az előrenyomuló törökök ellen keresztény sáncként, később pedig a hatalmi egyensúlyt stabilizáló ellensúlyként szolgált. Ám Ausztria szükségességének gondolata önmagában nem elégséges magyarázat a sikerére. Több ízben érte a Habsburg Birodalmat támadás agresszív szomszédai oldaláról, amelyek nem szükségként, hanem terjeszkedésük anakronisztikus gátjaként és megszerezhető trófeaként tekintettek rá. Az osztrák örökösödési háborúban (1740–1748), hogy a legszemléletesebb példát említsük, Ausztriának nem kevesebb, mint öt ellenféllel kellett szembenéznie, melyek mindegyike azért szállt harcba, hogy felosszák maguk között a leggazdagabb területeit. Bár a birodalom láthatólag az összeomlás szélére került, sem ellenfelei, sem hagyományos szövetségei nem zavartatták magukat Ausztria területi megcsonkításának vagy akár megsemmisülésének lehetőségétől. „Szarok én az osztrákokra!” – hangzott Nagy Frigyes porosz király tömör véleménye. „Az osztrák uralkodóház megszűnt létezni” – örvendezett a francia Fleury bíboros.6 Londonban pedig Lord Newcastle annyival intézte el a kérdést a Lordok Házában: „Az európai erőegyensúly és szabadság nem […] függ Ausztria összes birtokainak fenntartásától.”7


    Noha a példa meglehetősen szélsőséges, ez az epizód két, a Habsburg Birodalom életében jelentős geopolitikai tényre mutat rá. Először is, Ausztria státusza más nagyhatalmak szemében könnyen rosszabbodhatott, ha túl gyengének mutatkozott – nyelvi sokfélesége természetes célponttá tette az európai vadászmezőn a ragadozó hajlamú revizionisták számára. Másodszor, a feltételezést, hogy a hatalmi egyensúly egyfajta geopolitikai „láthatatlan kézként” működik, a Habsburg Birodalom politikusai nem vehették készpénznek; mint a történelem minden állama számára, a bizonytalanság Ausztria számára is állandó valóság volt, a biztonság pedig túl értékes jószág ahhoz, hogy absztrakt geopolitikai elméletek martaléka legyen. Bármilyen előnyt jelentett is Ausztria a hatalmi egyensúly rendszerének – és amint látni fogjuk, a bécsi politikusok nagyon is tudatában voltak ennek az előnynek –, a szükségesség puszta ténye nem szolgáltatott elég biztos alapot ahhoz, hogy a birodalom egész létét erre építsék.


    A hiányzó láncszem: a stratégia


    Az Ausztria szükségességét hirdető gondolatból következik, hogy a Habsburg Birodalom bizonyos mértékig a nemzetközi rendszer gyámjaként szolgált, amelyből viszont szintén következik, hogy a vezetés egyfajta tehetetlenséget mutatott a biztonságpolitikai események uralása, de még befolyásolása terén is. Ezért talán nem meglepő, hogy a Bécs által kifejlesztett és használt stratégia kérdése a többi nagy történelmi birodalmi stratégiához képest elenyésző figyelmet kapott. Az osztrák stratégiáról az a kép él, hogy Ausztria kezdeti sikereit házasság útján éri el, lényegét pedig összefoglalja az ismert idézet: Bella gerant alii, tu felix Austria nube / Nam quae Mars aliis, dat tibi regna Venus („Viseljenek csak mások háborút, te, boldog Ausztria, házasodj” / „Másnak Mars, neked Venus ad új örököt”). Szögezzük le: számos komoly és részletes elemzés született a Habsburg-külpolitikáról a birodalom bukása óta eltelt évszázadban.8 A Habsburgok nagy ívű stratégiájáról mint olyanról azonban egy szó sem esett.9 Ha a történészek egyáltalán fontolóra vették a kérdést, inkább abbéli kétségüket fejezték ki, hogy Ausztria képes volt-e egyáltalán a szó bármiféle értelmében vett stratégia kivitelezésére. Charles Ingrao történész szerint „tévedés volna azt sugallni, hogy [Ausztria] politikusai tudatosan létrehoztak volna egy átfogó és jól megszervezett tervet” a határaikon jelentkező kihívások leküzdésére; ehelyett „minden alkalommal az egyes, különféle hadszíntereken kibontakozó válságok kezelésére összpontosítottak”. Nincs rá bizonyíték, folytatja, „hogy a császár vagy miniszterei valaha is létrehoztak vagy világossá tettek volna egy olyan stratégiát, amely a birodalom határain kívül eső biztonságos ütközőzónák fenntartására irányult. Arra is csak elszórtan találunk példát, hogy felmérték volna az Ausztria kelet-közép-európai kiszolgáltatott helyzetéből adódó, többszörösen összetett stratégiai kihívásokat”.10 Michael Hochedlinger azt írja: Ausztriának „többnyire meg kellett elégednie a status quo fenntartásával, s ha ez nem sikerült, akkor az akut fenyegetéssel szemben az utolsó pillanatban kivitelezett defenzív intézkedésekkel”.11 Manfried Rauchensteiner továbbá megjegyzi, hogy az osztrák távlati gondolkodás történetéből szinte teljesen hiányoznak az olyan saját kútfőből származó, a többi fölé helyezett eszmék, amelyek általában megjelennek a szárazföldi nagyhatalmak stratégiafejlődésében.12


    Az osztrák stratégia mellőzöttségének egyik oka lehet az a tény, hogy a Habsburg Birodalom nem felel meg a sikeres birodalom sztereotípiájának. Az általános recept szerint a nagyhatalmak úgy szereznek geopolitikai előnyt, hogy erőfölényt halmoznak fel anyagi erőforrásokból, melyet aztán területi expanziót végrehajtani képes hadsereg és flotta felállítására használnak föl.13 A modellből következik, hogy a felállított hadsereg képes az offenzív katonai akciók végrehajtására. A nyugati gondolkodásban, amint Carl von Clausewitz kései írásai ki is emelik, a stratégia puszta gondolata szorosan összefonódik az offenzívával, különösen a napóleoni típusú támadóideállal, a vakmerő hadműveleteknek, manővereknek és gyorsaságnak köszönhetően kivívott győzelemeszménnyel.14 Nem meglepő, hogy a hadtörténészek inkább a hódítások révén sikereket elérő nagyhatalmak felé fordulnak – Spárta, Makedónia, a fénykorát élő Róma, a napóleoni Franciaország és mindenekelőtt Poroszország felé. A defenzív stratégia ellenben passzivitást, reakciót, sőt meggondolatlanságot sugall: az Óperzsa Birodalom térdre rogy Nagy Sándor seregei előtt, vagy a francia Harmadik Köztársaság a Maginot-vonal mögött keres menedéket. Mindennek eredménye pedig egyfajta bántó elfogultság a hadtörténet tanulmányozásában, ami arra késztet bennünket, hogy stratégia nyomait keressük a terjeszkedésben, s a vakmerőség láttán bölcsességet, míg az óvatosság láttán ostobaságot kiáltsunk.15


    Ausztria esetében ezt a hatást talán még meg is erősíti a Habsburgok magatartásának kedvezőtlen megítélése, amelyet a birodalom ellenségei hagytak ránk. Napóleon állítólag a Campo Formió-i béke tárgyalásainak során Ausztria követeinek azt a megjegyzést tette, hogy a Habsburg Birodalom „nem más, mint egy vén cseléd, aki megszokta, hogy rajta erőszak essék”, ami nagyjából annyira hízelgő, mint amikor Bismarck „szúette csatahajóhoz” hasonlította Ausztriát, mely egy öbölben vesztegel, s kívül-belül rothad.16 A napóleoni háborúk után a porosz tisztek szívesen köszörülték nyelvüket az osztrák kollégák lomha módszerein; a legkíméletlenebbek talán Clausewitz vitriolos megjegyzései voltak, amelyeket Habsburg–Lotaringiai Károly Lajos főherceg (1771–1847) makacs ragaszkodása váltott ki a tizennyolcadik században divatos felmorzsoló háborúk iránt. Ehhez hasonlóan az első világháború után a német tisztek és hadikrónikások lesújtóan nyilatkoztak osztrák szövetségesük katonai teljesítményéről, részben őket hibáztatva a háború elvesztéséért.17 Az ilyen kijelentések a német hadászati szakemberek részéről – akik az angolszász stratégák szemében a legfelsőbb tekintélyt testesítették meg –, kiegészülve Clausewitz rosszallásával, az utolsó koporsószeget jelentették a Habsburg Birodalom modern stratégiai megítélése számára.


    A tény, hogy a szóban forgó birodalom végül összeomlott, csak aláhúzta a nézet helyességét; Ausztria bukása látszólag a „Habsburg-genetikában” volt kódolva, amely egyrészt a stratégiai hibákban, másrészt a geopolitikai elkerülhetetlenségben gyökerezett. Így maradt ránk a botladozó birodalom képe: egyszerre csoda és szent tehén – anakronizmus, mely évszázadokig képesnek bizonyult kitartani a legforrongóbb földrajzi helyzetben, különösebb erőfeszítés nélkül, felmerülő válságaira adott ad hoc reakciókkal, hosszú távon pusztulásra ítélve.18 Ha a stratégia szerepet játszott valamennyire Ausztria fennmaradásában, az inkább volt tetten érhető a történelem ködös korai szakaszában kötött, jól időzített házasságok formájában; további túlélése pedig az osztrák vezetés döntéseinek eredménye helyett olyan hatalmak stratégiájának mellékterméke volt, amelyek hosszú távon tisztán látták Ausztria fenntartásának szükségességét – vagy pusztán a szerencse ajándéka.


    A stratégia szükségessége


    Sajnálatos, hogy a nyugati távlati gondolkodásban Ausztria szinte egyáltalán nincs jelen. Hiszen a Habsburgok történetük túlnyomó részében, talán kevésbé harciasan, mint a többi európai hatalom, de képesek voltak legalább elkerülni a vereséget, s elérni a célt, amely minden állam végső geopolitikai célja: a fennmaradást. Metternich szavaival élve a Habsburg-módszerek nem voltak „hősiesek, ám megmentettek egy birodalmat”.19 Kevéske erőforrás és rengeteg fenyegetés közepette olyan fenntartható és végeredményben gazdaságos védelmet építettek fel a dunai területeken, amelyhez csak a késő huszadik században elterjedt nyugati hadi és politikai intézményrendszerek foghatók.


    Jelen könyv arra mutat rá, hogy ez a történet nem érthető anélkül, hogy megértenénk a stratégiát, amelyet a Habsburgok bonyolult környezetük kézben tartására létrehoztak.20 A fennmaradáshoz minden államnak kell egy stratégia.21 A nagyhatalmaknak különösen szükségük van egy magasabb szintű vagy átfogó tervre, ha bírni akarják a nagyhatalmi versengés által rájuk rótt terhet. A nagystratégia (grand strategy) kifejezést a felbukkanása óta eltelt évszázadban sokféleképp használták már.22 E könyv céljait tekintve hasznos a fogalom három dimenzióra osztása: a „mit”, a „mikor” és a „miként” dimenziók elkülönítése.23 Az első, funkcionális szempontot John Lewis Gaddis, a nemzetközi kapcsolatok tudósa írta le a legjobban, aki szerint a nagystratégia nem más, mint „az eszközök tervezett hozzárendelése nagy célokhoz”.24 Mivel az eszközök és célok összepárosítása nem egyszeri, hanem a nagyhatalmak életciklusa során újra és újra fellépő aktus, olyan tényezőként kell számolnunk vele, amely áthatja a strukturális komponenseket, így valójában ,,miként” is: módszer, mellyel generációkon belül vagy azok között átadhatók az eszköz-cél számítások. A nagystratégia említett dimenzióját talán Hal Brands diplomáciatörténész adta vissza a legjobban, aki „konceptuális keretrendszerként” vagy „szellemi felépítményként” írja le, amely „keretet ad a külpolitikának; olyan logika, mely segít az államoknak eligazodni egy komplex és veszélyes világban”.25


    Végül pedig ott a nagystratégia „mikor” dimenziója: az az időszak egy nemzet vagy egy birodalom életében, amikor a vezetőit leginkább hajtja az eszközök és célok kiegyenlítése.26 Jóllehet az államok egyaránt dolgoznak ki nagystratégiát béke és háború idején, ennek léte a fegyveres konfliktus által a társadalomra mért nélkülözés és veszély időszakában válik igazán sürgetővé. A háború tiszta vizet önt az országok poharába: olyan mester, aki kíméletlenül rámutat a rendelkezésre álló eszközök és az elérni kívánt cél közötti hézagokra. A háború, különösen ha intenzív vagy elhúzódó, arra irányítja a döntéshozók figyelmét, hogyan számolnak el az eszközökkel és célokkal egy, a birodalom jelenén túli, jövőbeli államnak; arra kényszeríti őket, amint Williamson Murray történész írja, hogy „a jelen igényein túlmutatva cselekedjenek”, s „a politikai entitás céljait tekintetbe véve gondolkodjanak a jövőről”.27


    Az országok nem azért hoznak létre nagystratégiát, mert annyira bölcsek lennének, hanem mert enélkül elpusztulnak. A késztetés, hogy a válsághelyzetekre akkor reagáljunk, amikor kialakulnak, minden politikaterület állandó tényezője. A geostratégiai fenyegetettség azonban ellene hat e késztetésnek, arra kényszerítve az államot, hogy mentálisan és anyagilag is jó előre felkészüljön a küzdelemre, így elkerülje a pusztulást.28 A kormányzat követhet egy adott nagystratégiát adott háború során, ám az átfogó keretrendszer vagy logika körvonalai, amelyek az államra jellemzők, s megfelelnek a körülményeinek és földrajzi helyzetének, csak számos háború felhalmozódó, különféle módszerek próbálgatásával alakuló tapasztalatai nyomán rajzolódnak ki, mikor államférfiak generációi igyekeznek a földrajzi korlátok figyelembevételével összeegyeztetni az eszközöket a célokkal. Így a nagystratégia nem nélkülöz némi hasonlóságot a természetben megfigyelhető tanult viselkedésformákkal, következésképp az állam számára az, ami az állat számára az ösztön: a környezetre adott válaszok által kialakított szabályok halmaza, amely bizonyos cselekedetek jutalmazásával, mások büntetésével irányítja a viselkedést. A szabályoktól való eltérés lehetséges, ahogy a genetikában is felléphet mutáció, a lehetőségek azonban a rendelkezésre álló erőforrások és a földrajzi helyzet tükrében korlátozottak.


    Egyes államoknak nagyobb szükségük van nagystratégiára, mint másoknak. Az eszközök és célok gyakori és pontos újraszámolása az állam versengő környezetének függvényében válik egyre szükségesebbé. A kedvező földrajzi adottságokkal megáldott, kevéssé fenyegetett nagyhatalmak versengő külpolitikai prioritásaik rendezése során nagyobb hibahatárral, lazább határidővel dolgozhatnak. Sodródó politikával – amelynek során elhanyagolódik az aktív diplomácia és a hadászati felkészültség – többnyire (bár ez ritka jelenség) olyan tengeri hatalmaknál találkozhatunk, melyek nagymértékben elszigetelődtek a folyamatos geopolitikai nyomástól. Ezért mondják a tizenkilencedik századi Nagy-Britanniáról, hogy képes volt távolról kezelni a problémáit pénzügyi és tengeri fölényének kihasználásával – Lord Salisbury elhíresült mondásával élve: „lustán sodródva az árral, néhol diplomáciai horgonyokat kivetve, hogy elkerüljük az ütközéseket”.29 Azoknak a nagyhatalmaknak ellenben, amelyeket közvetlen fenyegetés ér, vagy amelyek biztonsága a természeti körülmények miatt gyenge lábakon áll, égető szükségük van rá, hogy kigondolják, miként egyeztetik össze a célokat az eszközökkel, mert erre alapozva állapíthatják meg később az állam prioritásait.30 A sebezhető országoknak szükségük van stratégiára annak vegytiszta értelmében: olyan haditervekre és technikai vívmányokra kell támaszkodniuk, melyek ellensúlyozhatják a fizikai képességek gyengeségeit. Számukra a stratégia egyfajta kiegyensúlyozó erő vagy „pótlék” (Aushilfe), ahogy a német tábornok, Helmuth von Moltke (1800–1891) fogalmaz, a tudás és az érvelés kiegészítője, amely a hiányzó fizikai erőt hivatott pótolni.31 Minél nagyobb a hiány, annál nagyobb szükség van az átfogó tervre.32


    A Habsburg-nagystratégia védelmében


    Könyvünk azt állítja, hogy a Habsburg Birodalom a fent említett szintek mindegyikén nagystratégiát követett, s elsősorban ez a vezetők által meghatározott távlati terv, nem pedig a hadsereg ereje vagy a szomszédos hatalmak könyörülete tartotta oly sokáig a nagyhatalmak sorában Ausztriát. Négy fő állítást teszek. Először is, fenntartom, hogy a Habsburg Birodalom földrajzi helyzete, amely a köztes állam sorsára ítélte, szükségessé tette egy olyan stratégia meglétét, mely nem a terjeszkedés eszközeként (ami Ausztria számára meglehetősen kétes vállalkozásnak volna tekinthető), hanem a puszta fennmaradás kulcsaként értelmezhető.33 Már a fenyegetések száma is büntette a reaktív válságkezelést, „ütközések” ugyanis, Salisbury kifejezésével élve, eléggé gyakran érték a hajót. Bár a földrajzi helyzet nem határozta meg az osztrák nagystratégia tartalmát, olyan impulzusokkal szolgált, amelyek figyelmen kívül hagyása biztos katasztrófához vezetett volna. Azt állítom, hogy ezek az impulzusok a spanyol örökösödési háború idején is jelen voltak, Savoyai Jenő (1663–1736) katonai sikerei azonban elhomályosították őket. Az ő halálát követő vereségsorozat rákényszerítette Ausztria vezetőit, hogy komoly energiát fektessenek a nagystratégia létrehozásába – nem a bölcsesség, hanem a túlélés kényszerének kifejeződéseként. Az elkövetkező évszázadok folyamatos háborúi biztosították, hogy a nagystratégia alakulását támogató tanulságok, felfogások és formális struktúrák ne tűnjenek el nyomtalanul, hanem belevésődjenek a Habsburg Birodalom nagyhatalmiságának DNS-szerkezetébe.


    Másodszor azt állítom, hogy a birodalom belső összetétele határozta meg, milyen átfogó tervet tudna Bécs ténylegesen megvalósítani. Egész pontosan a nagyszámú és hatékony offenzív hadieszközök hiánya, amelyért Ausztria pénzügyi korlátai és belső struktúrái voltak okolhatók, gyakorlatilag kizárta a legkézenfekvőbb és leghatékonyabb eszközöket, melyek segítségével egy hasonló szárazföldi birodalom válaszolhatott volna földrajzának jeladásaira. Ez nem azt jelenti, hogy a Habsburgok valamiféle filozófiai vonzalmat éreztek a viták békés rendezése iránt: épp ellenkezőleg, a dinasztia a határvidékek csatározásainak nyerteseként emelkedett föl, a háború pedig a dunai birodalom szövetébe volt égetve annak legelső napjától.34 Ehelyett azt állítom, hogy az a fajta katonai erő, amellyel Ausztria szolgálni tudott, még erőforrásai mozgósíthatóságának csúcsán is fájdalmasan alkalmatlan volt rá, hogy az állam biztonságát pusztán fegyverekkel elérje. E meglehetősen lényeges tényező csak hozzájárult a lendülethez, mellyel a birodalom a nagystratégia létrehozása felé mozdult, amely majd betömi a rést az eszközök és a célok között, s egyszersmind garantálja, hogy bármilyen stratégiát válasszon is Bécs, a katonai erő mindenképp másodlagos szerephez jusson egyéb, nem katonai jellegű eszközök mellett.


    Harmadszor pedig azt állítom, hogy a földrajzi és belső korlátok kombinációja mentén olyan összefüggő gondolkodásbeli keret jött létre, amely elsősorban defenzív természetű volt, s mindenekelőtt Ausztria törékeny pozícióját volt hivatott fenntartani az erejét meghaladó próbatételek elkerülésével. Minden sérülékenysége ellenére a Habsburg Birodalom rendelkezett természetes előnyökkel is – hegyláncok alkotta határok, hűséges hadsereg, továbbá az Ausztria felsőbbrendűségébe, az európai erőegyensúly fenntartójának fontosságába vetett hit. Noha önmagukban ezek egyike sem volt elégséges, hogy felruházza a birodalmat a de l’audace politikák alapjával, kombinálva biztosították a mások kalandor politikájával szembeni ellenálláshoz szükséges eszközöket. Úgy gondolom, hogy ez a háromféle eszköztár – a terület, a technológia és a szerződéses jogok – először ad hoc jelleggel lett bevetve, aztán egyre összehangoltabban, hogy áthidalják a szakadékot a rendelkezésre álló eszközök és a várható célok között. Együtt egy olyan, Európa szárazföldi nagyhatalmai közül kizárólag Ausztriára jellemző stratégiai keretet vagy rendszert hoztak létre, amelynek elemei egymás függvényében, egymást erősítve működtek.


    Bár a rendszer fontos szempontjai az idő múlásával változtak, a könyvben tárgyalt periódusra vonatkoztatva a Habsburg-stratégia három központi témáját követjük nyomon:


    1. Biztonságos ütközőzónák fenntartása a birodalom minden határán. E régiók Németország, Itália, Lengyelország és a Balkán területén kiegyensúlyozzák Ausztria katonai sebezhetőségét azáltal, hogy védhető térségeket ékel saját területe és riválisai közé. Mindennek során olyan ütközőközeget – félig önálló csatlós államokat – hoz létre, amelyek a formális birodalmi integráció járulékos költségei nélkül terjesztik ki a Habsburg-befolyást.


    2. Elrettentő állandó hadsereg fenntartása, melyet a határ menti végvárrendszer támogat. Mivel nem rendelkezett a többi szárazföldi nagyhatalom offenzív képességeivel, Ausztria olyan dinasztikus eszközként értelmezhető hadsereget hozott létre, amely hűséges a császárhoz, többségében katolikus, s amelynek fő feladata az életben maradás, azon keresztül pedig a birodalom létének biztosítása. Ebből az imperatívuszból alakult ki Bécs általános idegenkedése a kockázatvállalástól, illetve a főként területalapú defenzív taktikák és az erődítmények gyakori használata, melyek gazdaságos erőfelmutatást és a birodalom belső kommunikációs csatornáinak maximális kiaknázását tették lehetővé.


    3. Szövetségi rendszerek. A Habsburg-vezetés sine qua nonja a proaktív és rugalmas diplomácia volt, amely szövetségeseket és potenciális vetélytársakat egyaránt rávett, hogy enyhítsék a nyomást Ausztria sebezhető helyzetén. A gyengébb államok társulásán keresztül igyekezett előnyre szert tenni, csatlós hadseregek és erődök megszerzésével. Védelmi koalíciókkal és jutalmazással próbálta először kiismerni, majd meghaladni az erőegyensúlyt, hogy elfojtsa a hegemonikus kísérleteket, s egy önálló, Habsburg-vezetés alatt álló európai centrumot hozzon létre.


    A továbbiakban és negyedszerre azt állítom, hogy mindezen eszközök használata során a Habsburg-nagystratégia a versengés folyamán elsősorban az időtényezőt tartotta szem előtt.35 A többfrontos háborúval való megküzdéshez nyersanyagok híján szükség volt egy olyan képességre, melynek birtokában erőket egyesíthetett adott helyen és időben anélkül, hogy más határokat elfogadhatatlanul nagy veszélybe sodort volna. Ez viszont Ausztria vezetőitől olyan eszközök létrehozását követelte meg, amelyek két szinten is befolyásolják az időfaktort: a szekvenciát (melyik csata mikor zajlik) és a tartamot (milyen sokáig tart a csata). Azt állítom, hogy a tizenhetedik században a franciák és az oszmánok elleni háborúk során az idő fontosságát elfedte a spanyol segítség, míg a tizennyolcadik század elején Savoyai Jenő sikeres offenzívái; mindez pedig lehetővé tette Ausztria számára a „radiális” stratégia követését, amelynek folyamán a figyelem egyik hadszíntérről a másikra helyeződött át.36 A későbbi háborúk formálisabb problémamegoldási struktúrák kialakítására sarkallták a Habsburgokat, eleinte az egyes határokon, majd birodalomszerte. Az időfaktor stratégiai befolyásolásával Ausztria jobbára sikeresen enyhítette a többfrontos háború nyomását a körkörös védelem (tous azimuts) teljes költségének megfizetése nélkül. Amikor az erején felüli változások és még inkább a biztonságpolitika hadseregközpontú, offenzívairányú eltolódása miatt (mely elutasította az osztrák nagystratégia alapvetéseit) már nem volt képes fenntartani ezt az egyensúlyt, Bécs nem tudta többé kontrollálni az időfaktort, s olyan katasztrofális vereségeket szenvedett, amelyek megpecsételték nagyhatalmiságának sorsát.


    Bizonyíték és megközelítés


    Jelen könyv Ausztria önálló nagyhatalmiságának és az európai Habsburg-hatalomban játszott központi szerepének korszakát tárgyalja, Spanyolország tizennyolcadik század eleji elvesztésétől a Poroszországtól elszenvedett 1866-os vereségig. Az ezt megelőző periódus, amelynek során a dinasztia érdekei sokkal szélesebb palettán helyezkedtek el (beleértve Spanyolországot és annak tengerentúli gyarmatait is), minőségileg más stratégiai számításokat követelt meg, s jóval szélesebb hatalmi bázist jelentett a bécsi döntéshozatal számára.37 Az 1866 utáni időszakot, különös tekintettel az első világháború előtti, számos történészi munka által feldolgozott évekre, az európai Habsburg-hatalom egyfajta megcsonkítása jellemzi: a birodalom elveszítette elsődleges ütközőzónáit, s emiatt nagystratégiája oly mértékben beszűkült, hogy megkérdőjelezhető, Ausztria egyáltalán önálló stratégiai szereplőként értelmezhető-e a kérdéses periódusban.38


    Az 1700 és 1866 közötti időszak vizsgálata során legfontosabb célom megérteni, hogyan közelítette meg az osztrák vezetés a nagystratégia kérdését, illetve az általa követett tervek tartalmát. A Habsburg-nagystratégiát sohasem vetették papírra egyetlen összefüggő dokumentum formájában. Az iratok, intézmények és viselkedésformák azonban kétségtelen bizonyítékkal szolgálnak a létezésére. A Habsburg Birodalom, a bürokrácia e fellegvára, a modern államok elődjének tekinthető az általa létrehozott, még a hatalom leghétköznapibb aspektusait is dokumentáló papírhalmok előállításának tekintetében. Az osztrák hadsereg vezetői írtak stratégiáról és hadviselésről, térképeket készítettek a birodalom (mint védelmi egység) ábrázolására, s tanulmányozták Ausztria múltban viselt háborúit, hogy a jövőbeni ütközetek esetére tanuljanak saját hibáikból, és kiismerjék az ellenséget. A Habsburg-ház diplomatái és uralkodói kiterjedt levelezést folytattak, s emlékiratokat körmöltek, amelyekből kitűnik, mit is gondoltak Ausztria stratégiai lehetőségeiről háborúban és békében.


    A Habsburg-nagystratégia szintén visszaköszön azon intézményekben, melyeket azért hoztak létre, hogy a célok és eszközök összeegyeztetésének konceptuális és materiális dimenzióit érintő kérdésekben döntsenek, majd kivitelezzék a meghozott döntéseket.39 Ilyennek tekinthető az Udvari Haditanács (amelynek tagjai meghatározott és állandó szerepet kaptak a háborús előkészületekben), a hivatásos és magasan képzett diplomáciai testület, a titkosszolgálat és a vezérkar. Akár a modern hivatalnokállamokban, a stratégiai döntéshozatal meglehetősen képlékeny volt Ausztriában, ahol a befolyás uralkodóról uralkodóra változva csoportosult hol inkább a kormányzati testületek, hol az egyes miniszterek kezében. Ugyanakkor megfigyelhető az is, hogy a császár és közvetlen körei egy talán még a mainál is hangsúlyosabb centrális hatalmi központot hoztak létre, amely ha a politikai prioritásokét nem is, a nagystratégia távlati folytatólagosságát megteremtette az egyes nemzedékek között. Gondolkodásukat a nagyhatalmi misszió folytonos tudata határozta meg, amely egyrészt a birodalom katolikus alapbeállítottságában, másrészt pedig abban a történelmi küldetéstudatban gyökerezett, hogy a dinasztia a német-római császár örököse és a kereszténység törökök elleni oltalmazója.


    Végezetül a Habsburgok hadászati magatartásában és a ránk maradt fizikai struktúrákban rejlő bécsi stratégia bizonyítékait kutatjuk. Az osztrák hadsereg fontosabb háborúkban tanúsított viselkedése hasonló elemeket mutat a Savoyai Jenő halálát követő periódustól Ferenc József uralkodásának kezdetéig. További bizonyítéknak tekinthető a kiterjedt erődrendszer felépítése, amely mintegy húsz nagyobb végvárat és sok kisebb erődöt, erődítményt és őrtornyot számlált, elszórva a birodalom hágói, alföldjei és partvonala mentén. Egy ilyen rendszer, erőt sugárzó és költséges volta miatt, a mai repülőgép-hordozókhoz hasonlítható. Erődök először a Balkánon, aztán a Rajnánál, Csehországban, majd Itáliában, végül pedig Lengyelországban épültek; fizikai elhelyezkedésükből és fejlődéstörténetükből kiolvasható, mikor, hol és mit láttak a Habsburgok a legégetőbb problémának.


    A könyv célja


    A különböző formátumú bizonyítékok átrostálásával célom nem a Habsburg Birodalom kronológiájáról vagy alapvető tényeiről alkotott tudásunk bővítése. Mind angol, mind német nyelven kiváló szakkönyvek egész sora érhető el Ausztria történetéről.40 Sokan közülük nagy részletességgel számolnak be politikai és gazdasági folyamatairól, uralkodóinak érdemeiről és fogyatékosságairól, valamint elméletekről a birodalom felemelkedéséről és bukásáról. Az osztrák hadászati és stratégiai gondolkodásról kisszámú, de értékes szakirodalom áll rendelkezésre német nyelven.41 Mint fentebb említettem, számos kiváló forrás létezik angol nyelven a Habsburgok hadseregéről, a birodalom védelmi és külpolitikájáról a történelem különböző periódusaiban.


    Ahelyett, hogy követni próbálnám e művek megközelítéseit, jelen tanulmány a Habsburg Birodalmat (mint biztonságpolitikai szereplőt) úgy kívánja vizsgálni, ahogy a modern államok mozgatórugóit és tetteit vizsgálnánk. A nagystratégia egyre növekvő szakirodalmát szeretném gyarapítani, s a krónikási és leíró munka helyett inkább a mintázatokat kívánom megvilágítani és elemezni. A cél nem az, hogy bővítsem a történészi ismereteket per se, inkább annak felfedezése, hogy a történelem tanulságai miként alkalmazhatók a jelenre. Mint ilyen, a vállalkozás explicite didaktikus természetű: célja, hogy megértsük, hogyan emelkedett föl, majd bukott el a biztonsági kihívások közepette egy mára letűnt nagyhatalom, ez pedig értelmet nyer a modern államvezetés számára is. Könyvünk nem tesz úgy, mintha a Habsburgok következetesen bölcsek lettek volna, vagy hogy a történelmi analógiák minden szinten megállnák a helyüket. De nem is tekinti a történelmet tények áthatolhatatlan tömegének, s nem tagadja el, hogy a letűnt államokkal szemben támasztott kihívások nagyon is hasonlítottak a maiakhoz.42


    Valójában a Habsburgok tapasztalatai nem állnak olyan messze korunk dilemmáitól, mint ahogy elsőre képzelnénk. A Nyugat a huszonegyedik században az egyre terjedő fenyegetések és a szűkös erőforrások kettős kihívásával találja szemben magát. Napjaink fenyegetései természetüknél fogva több irányból érkeznek, s kihívók egész sorát foglalják magukban, kezdve a vallási indíttatású radikálisoktól, akik a központjában akarják megtámadni a nyugati civilizációt, egészen a nagy ipari hatalmakig, amelyek eltökélték, hogy a maguk előnyére rajzolják át a fennálló erőegyensúlyt. Míg ezekkel a veszélyekkel dacol, a Nyugat mind kevésbé képes katonai fölényére támaszkodva fenntartani primátusát. A harctéri győzelmet egyre nehezebb kivívni, a fenyegetések természete egyre ködösebb, a gyors lefolyású ütközetekre tett erőfeszítések reménytelensége pedig kétségbe vonja a klasszikus clausewitzi modell alkalmazhatóságát, amely a döntő háborús eredmények érdekében a teljes nemzeti mozgósítást hangsúlyozza. Talán a legfontosabb szempont, hogy a Nyugat a felmerülő biztonságpolitikai kihívásokat mind kevésbé látja azonnal megoldhatónak vagy legyőzhetőnek; inkább végpont nélküli nyomásként tekint rájuk, melyek kielégítő megoldása a közeljövőben elérhetetlen marad. Ez a feladat, amely megköveteli a korlátok és a kimerítő módszerek elfogadását, s amely Ausztria vezetését is meghatározta, nem illik korunk stratégiai gondolkodásába.


    Tisztában vagyok vele, hogy a stratégiai vezetés Habsburg-megközelítésének ecsetelése során a történelem számos részletét figyelmen kívül kell hagynom. A könyv megírása folyamán kénytelen voltam helyszűkében fontos aspektusokat, személyeket és eseményeket kihagyni, akik és amelyek bár önmagukban jelentősek, úgy véltem, nem járulnak hozzá munkám központi mondanivalójához. A könyv e kihagyások miatt kétségtelenül szegényebb lett, de remélem, ami elveszett a komplexitás és az árnyaltság terén, visszanyerhető az érvelés tisztaságán. Fő szabályként próbáltam szem előtt tartani a fontos történészi vitákat, utalni rájuk a lábjegyzetekben, s amennyiben kihatással vannak az alaptézisre, megemlíteni őket a törzsszövegben. Nem feledkeztem meg azonban arról, hogy ezeket a témákat számos más helyen tárgyalják, jelen szövegnek pedig nem képezik fő célját vagy mondanivalóját.


    A könyv három részre oszlik. Az első rész (2–4. fejezet) a Habsburgok hatalmának belső és külső korlátait és azok Ausztria stratégiai gondolkodására gyakorolt hatását vizsgálja. Ebben a részben a 2. fejezet a birodalom fizikai környezetét írja le, a környezet kihatását a Habsburgok térpercepciójára, illetve a belőlük eredő gyenge pontokat és előnyöket a többi nagyhatalommal való versengés során. A 3. fejezet bemutatja a Habsburg-állam alkotmányos berendezkedését és az erőforrások mozgósítása során ebből fakadó korlátokat. A 4. fejezet pedig azt vizsgálja, hogy tágabb értelemben miként csapódott le a földrajzi és adminisztratív komplexitás a Habsburgok katonai erőről és politikai hatalomról alkotott nézeteiben.


    A második rész (5–7. fejezet) azt összegzi, hogyan fejlődött a Habsburg-nagystratégia az egyes határokon. A szöveg hozzávetőleg kronologikusan épül fel, tükrözve a nagyobb fenyegetések kibontakozásának sorrendjét. A részen belül az 5. fejezet az Oszmán Birodalommal és a cári Oroszországgal folytatott versenyfutást vizsgálja, Magyarország visszaszerzésétől II. József (1741–1790) utolsó török háborújáig. A 6. fejezet a Poroszország elleni küzdelmekkel foglalkozik, Nagy Frigyes első sziléziai bevonulásától a bajor örökösödési háborúban (1778–1779) kialakult patthelyzetig. Végül a 7. fejezet a Franciaországgal folytatott versenyt követi végig, XIV. Lajos hadjárataitól kezdve a forradalommal és Napóleonnal vívott keserves élet-halál harcig.


    A harmadik rész (8–10. fejezet) a Habsburg-nagystratégia panorámaképébe rendezi az egyes határvidékeket a Metternich- és a Ferenc József-korszakban. A részen belül a 8. fejezet Ausztria Napóleon-éra utáni virágzását vizsgálja, bemutatva a kongresszusdiplomáciát és az annak működését biztosító pénzügyi-kereskedelmi hátteret. A 9. fejezet a metternichi rendszer széthullását követi nyomon, az 1848-as forradalom és a krími háború idejétől az Itália által 1859-ben, majd Poroszország által 1866-ban a birodalomra mért megsemmisítő vereségekig. Végezetül a 10. fejezet átfogó reflexióval szolgál, az Epilógus pedig megfigyeléseket tesz a kortárs geopolitikát illetően.

